Du er invitert til Raphamnløpet 2019.

Raphamnløpet 2019 arrangeres lørdag 27. juli kl. 13. I år kan du ta turen over Valdresflya til Filefjellmesterskapet på Tyin dagen etter løpet vårt. Løpene i Heidal og på Dovrefjell kolliderer derimot med vår tur til veteran-VM i Latvia.

Uansett er det gode grunner til å dra til Raphamn. Raphamnsfjellet er som kjent verdens o-teknisk mest interessante snaufjell (eller noe sånt).

Deltagelsen i Raphamnløpet eksploderte i 2013 med 70 deltagere takket være Heidalsviku, og lå siden på 80-100 løpere. I fjor ble det 50. Det er egentlig passe. Vi ønsker at flest mulig melder seg på, og gjerne i veldig god tid, slik at vi kan printe nok kart og ha nok premier (se nedenfor). I år håper vi å kunne legge ut strekktider i Brikkesys. Derfor trenger vi brikkenummer.

Påmelding via Eventor eller på e-post til beskerud@online.no.

Vi legger fem løyper: N åpen 1,4 km, C-nivå 2,9 km, kort løype 2,4 km, mellomlang løype 3,0 km, og lang løype 4,9 km med klasseinndeling damer og herrer i hver løype. Terrenget er ganske tungt, derfor relativt korte løyper.

Kart: 1:10 000 revideres stadig.

Premier til alle, for det meste spennende bøker. Jevelforlagets bok ”Fra Heming unge til Hemingway – litterær skiløping gjennom tusen år” tilfaller nye løypevinnere og noen til etter loddtrekning.

Du kommer til Raphamn ved å svinge opp lia et par hundre meter sør for innkjøringen til Otta. Det er merket til samlingsplass fra Rondeslottet hotell, hvor vi ber alle om å parkere (utenfor hotellområdet) av hensyn til våre hyttenaboer. Ca. 700 meter å gå.

**Det er usikkert hvor lenge Raphamnløpet vil fortsette. Vi tar ett år om gangen, så har du ennå ikke vært med, er det kanskje på tide. Jeg fyller 80 år i oktober. Og selv om jeg er i bra form, kan ting endre seg fort. I fjor gikk hele arrangementet på litt halv tolv på grunn av omstendighetene. Hvis noen av deltagerne kunne ta ansvaret for strekktidene, på Brikkesys eller Emit, ville vi bli glade!**

For dem som kan bruke formiddagen løpsdagen eller søndagen etter løpet til en tur i Nord-Gudbrandsdalen, finnes det flere ting å ta seg til.

*Milorghytta Reiret*: Kjør opp fra Selsverket, ta til venstre ved skilt til Per Gynt-hytta, og finn et skilt på høyre side i en venstresving. Derfra rødmerket sti.

Hvis du lar være å svinge til venstre, finner du *Kvitskriuprestein*, jordpyramidene som nå truer med å forsvinne.

En meget interessant attraksjon er kulturstien til restene etter *de gamle gruvene* fra 1600-tallet. Det er parkeringsplass, informasjonstavle og brosjyre akkurat når du er kommet opp bakkene fra Otta. Du finner mer om dette på [www.otta2000.com](http://www.otta2000.com). Rull ned til ”Diverse”.

I *Klimapark 2469*, kan du gå 70 meter inn under isen på Juvbreen og 6000 år tilbake i tid. Du kjører til Galdesand i Bøverdalen (ca. 8 mil fra Otta) og opp til Juvvasshytta i 1800 meters høyde. Se [www.mimisbrunnr.no](http://www.mimisbrunnr.no)

Norsk Fjellmuseum i Lom sentrum (Fossberg) har bygget helt om og hadde ny utstilling i fjor. Fjellmuseet viser mange av de til dels sensasjonelle funnene som er kommet fram når isen har smeltet, bl.a. annet en hel ski med binding (den eneste i verden) og Norges eldste klesplagg.

Velkommen til Nord-Gudbrandsdal og Raphamn!

Hilsen Berit og Jon Vegard

Berit Eskerud og Jon Vegard Lunde

Storgata 155, 2615 Lillehammer

Tlf. +47 61 25 50 30, fax 61 25 05 65

Mobiltelefon 911 53 458

E-post jonvlunde@lillehammer.online.no

Hjemmesider: [www.lillehammer-ok.no](http://www.lillehammer-ok.no) og [www.jevelforlaget.no](http://www.jevelforlaget.no)

Facebook: Jevelforlaget, eller våre egne sider. Dessuten Raphamn orientering og Raphamn - gruppe for friluftsfolk.